Tekovské Nemce

Tekovské Nemce sú obec na Slovensku v okrese Zlaté Moravce.

Polohopis 
Obec Tekovské Nemce je najvýchodnejšou obcou regiónu Horného Požitavia. Leží v údolí Tekovského potoka, na rozhraní južných výbežkov Pohronského Inovca a Podunajskej pahorkatiny. Obcou vedie cesta I/65 z údolia Hrona na Zlaté Moravce, od ktorých je vzdialená 12 km. Kataster obce susedí s Hronským Beňadikom, Orovnicou, Novou Baňou a Kozárovcami, ktoré patria do regiónu Pohronia, na západe s Čaradicami a na severe s Obycami.

Prírodné podmienky 
Tekovské Nemce sú podhorskou obcou ležiacou na styku nížiny a pohoria, v doline potoka Roskovice (Inovecký potok). Katastrálne územie je tvorené Hronskou pahorkatinou i Pohronským Inovcom. Pahorkatinový až hornatinový reliéf dosahuje rozpätie 190 Stred obce leží v nadmorskej výške 246 m. Lesný porast tvorí hlavne dub, hrab, javor, vo vyšších nadmorských výškach i buk, vyskytujú sa aj sekundárne smrečiny. Obec je východiskom turistickej trasy do Pohronského Inovca. Trasou značeného turistického chodníka je možné dostať sa na najvyšší bod pohoria Veľký Inovec (), odkiaľ je prekrásny výhľad na široké okolie. V chránenej prírodnej oblasti „Kliča“ sa vyskytujú poniklece.

Dejiny 
Podľa staršej literatúry je najstaršia písomná správa o obci z roku 1265, podľa novšej literatúry až z roku 1275, keď sa obec spomína pod názvom Nempty. Obec patrila nielen zemanom, ale i opátstvu vo Svätom Beňadiku. V roku 1291 sa časť obce stáva majetkom ostrihomskej kapituly, jej úplným vlastníctvom sa stáva v roku 1387. Napriek tomu, že v roku 1573 obec vyplienili Turci, arcibiskup ju zanedlho dosídlil, a tak roku 1600 to bola väčšia obec, v ktorej bolo spísaných 56 domácností. V roku 1776 sa novým majiteľom obce stalo biskupstvo v Banskej Bystrici. Na základe sčítania ľudu v roku 1869 vieme, že na území obce žilo 762 obyvateľov v 105 domoch. Z toho istého materiálu sa dozvedáme, že k obci patrila aj Nemecká huta a Stará Sklená huta – Jama. Obyvatelia sa v tom čase zaoberali poľnohospodárstvom, pestovaním obilia, chovom oviec, ošípaných a dobytka. Naproti tomu obyvatelia Nemeckej huty a Starej Sklenej huty sa venovali výrobe dreveného náradia, maľovaniu skla, obrazov, ale aj páleniu uhlia na Jame. V tom čase žilo v týchto osadách 52 ľudí v 10 domoch. 

Najviac obyvateľov mala obec v roku 1961, keď ich počet dosiahol 1317. Z názvov, ktoré obec mala, uvádzame iba niektoré napr. Nemdy, Nemthi, Nemtze, Nemecsky, Némethi, Inovce... Začiatkom 19. storočia mala v obci svoje majetky rodina Boronkayová. V tomto období sa po prvýkrát stretávame so slovenským pomenovaním obce Nemce. Svoj terajší úradný názov obec používa až od roku 1948. Do roku 1960 obec patrila do okresu Zlaté Moravce, od roku 1961 bola pričlenená k okresu Žiar nad Hronom. Od 1. augusta 1996 na základe referenda obyvateľov obce, boli Tekovské Nemce opäť začlenené do okresu Zlaté Moravce.

Kultúra a zaujímavosti

Pamiatky 
 Rímskokatolícky kostol Všetkých svätých, jednoloďová pôvodne baroková stavba s pravouhlým ukončením presbytéria a predstavanou vežou z roku 1740. Stojí na mieste staršej stredovekej stavby. Výraznou úpravou prešiel v roku 1935, kedy bol rozšírený, z pôvodnej lode sa stalo presbytérium a bola pristavaná veža. Interiér starej časti je zaklenutý pruskou klenbou. Nachádza sa tu neobarokový oltár s reliéfom Všetkých svätých z roku 1940. Kazateľnica je baroková z prvej polovice 18. storočia so sochami štyroch evanjelistov na parapete. Pieskovcová krstiteľnica pochádza z konca 18. storočia. Kostol má hladké fasády s polkruhovo ukončenými oknami. Veža je ukončená barokovou helmicou. 

 Kaplnka Bolestnej Panny Márie, klasistická stavba zo začiatku 19. storočia.

 Trojičný stĺp z roku 1875.

 Pamätník padlých v prvej svetovej vojne z roku 1935. Nachádza sa v centre obce.

Občianska vybavenosť 
V obci sa nachádzajú predajne potravín, zmiešaného tovaru. Návštevník obce sa môže občerstviť v cukrárni alebo v dvoch pohostinstvách. Obec má poštu, kaderníctvo, základnú školu s materskou školou, dom smútku, podnikateľské objekty. Kultúrne a spoločenské aktivity sa realizujú v kultúrnom dome, športové akcie sa odohrávajú na futbalovom ihrisku, pri škole je antukové ihrisko – v zime využívané ako klzisko. Úspešne pôsobí miestny spolok Slovenského Červeného kríža, miestna organizácia Sl. zväzu zdravotne postihnutých, ale aj Dobrovoľný hasičský zbor, Folklórny súbor Inovec, Súbor Gažiovci a Cirkevný spevácky zbor. Plynofikovaním obce, rekonštrukciou telefónnej siete a výstavbou vodovodu sa zvýšila životná úroveň obyvateľov. Obyvatelia obce nachádzajú pracovnú príležitosť hlavne na miestnom roľníckom družstve a v lesníctve. Určitá časť obyvateľov dochádza za prácou do Tlmáč, Novej Bane, Žiaru nad Hronom, v posledných rokoch do okresného mesta Zlaté Moravce.

Doprava 
Doprava do obce je zabezpečovaná prostredníctvom SAD Nitra, na svojich pravidelných linkách, podľa aktuálneho cestovného poriadku.

Referencie

Iné projekty

Zdroj 
 Oficiálna stránka obce

 
Obce okresu Zlaté Moravce